
	Comisia pentru buget, finanţe şi bănci
	
	Bucureşti,      22.12.2011  
Nr. 22/503


Biroul Permanent

al

Camerei  Deputaţilor

Vă înaintăm, alăturat, raportul asupra proiectului de Lege pentru aprobarea Ordonanţei Guvernului nr.13/2011 privind dobânda legală remuneratorie şi penalizatoare pentru obligaţii băneşti, precum şi pentru reglementarea unor măsuri financiar-fiscale în domeniul bancar, cu care comisia noastră a fost sesizată în fond cu adresa Biroului Permanent nr.  PLx. 624 din 16 noiembrie 2011.
	PREŞEDINTE,

Maria Eugenia BARNA 

RAPORT

asupra proiectului de Lege pentru aprobarea Ordonanţei
 Guvernului nr.13/2011 privind dobânda legală remuneratorie şi penalizatoare
 pentru obligaţii băneşti, precum şi pentru reglementarea unor măsuri 
financiar-fiscale în domeniul bancar
Cu adresa nr. PLx624 din 16 noiembrie 2011, Biroul Permanent conform art. 95 din Regulamentul Camerei Deputaţilor, republicat, a sesizat pentru examinare şi avizare în fond, Comisia pentru buget, finanţe şi bănci cu proiectul de Lege pentru aprobarea Ordonanţei Guvernului nr.13/2011 privind dobânda legală remuneratorie şi penalizatoare pentru obligaţii băneşti, precum şi pentru reglementarea unor măsuri financiar-fiscale în domeniul bancar.
La întocmirea raportului s-a avut în vedere avizul favorabil al Consiliului Legislativ. 
Prezentul proiect de Lege are ca obiect de reglementare:

I. Abrogarea Ordonanţei Guvernului nr. 9/2000 privind nivelul dobânzii legale pentru  obligaţii băneşti şi adoptarea O.G. privind dobânda legală remuneratorie şi penalizatoare pentru obligaţii băneşti.
Metodologia de calcul a ratei de referinţă va fi înlocuită de prevederile O.G. nr. 13/2011, astfel încât stabilirea ratei dobânzii de referinţă a B.N.R. să se realizeze prin rapoarte la nivelul ratei dobânzii de politică monetară, banca centrală nefiind astfel nevoită să efectueze operaţiuni pe piaţa monetară numai pentru a asigura elementele ce stau la baza calculului ratei dobânzii de referinţă.

II. Modificarea şi completarea Legii nr. 253/2004 privind caracterul definitiv aş decontării în sistemele de plăţi şi în sistemele de decontare a operaţiunilor cu instrumente financiare şi pentru modificarea şi completarea O.G. nr. 9/2044 privind unele contracte de garanţie financiară.
Prin Ordonanța Guvernului nr. 13/2011 se urmăreşte adaptarea cadrului juridic existent în domeniul compensării, decontării, contractelor de garanţie financiară şi garanţiilor financiare, inclusiv din sistemele de plăţi şi sistemele de decontare a operaţiunilor cu instrumente financiare, ţinând cont de evoluţii recente înregistrate în cadrul legal în materie, existent la nivel internaţional, astfel:

- Protecţia proceselor legate de decontare pe timpul nopţii şi s sistemelor interoperabile care cad sub incidenţa Legii nr. 253/2001 privind caracterul definitiv al decontării în sistemele de plăţi şi în sistemele de decontare a operaţiunilor cu instrumente financiare.

- Includerea anumitor creanţe private eligibile în categoria garanţiilor acceptate pentru operaţiuni de creditare, inclusiv pentru operaţiuni cu banca centrală, măsură care va facilita utilizarea acestora în interiorul statelor membre al Spaţiului Economic European.

- Simplificarea şi clarificarea anumitor aspecte în scopul facilitării aplicării actelor normative naţionale prin care au fost transpuse Directive 98/26/CE privind caracterul  definitiv al decontării în sistemele de plăţi şi de decontare a instrumentelor financiare şi Directive 2002/47/CE privind contractele de garanţie financiară.

- Modificarea obligaţiilor de notificare prevăzute în Legea nr. 253/2004, referitoare la sistemele de plăţi şi de decontare a operaţiunilor cu instrumente financiare, la operatorii acestor sisteme şi la deschiderea procedurii de insolvenţă asupra participaţiunilor la aceste sisteme.

III. Modificarea şi completarea Ordonanței de urgență a  Guvernului nr.  99/2006 privind instituţiile de credit şi adecvarea capitalului, aprobată cu modificări şi completări prin Legea nr. 227/2007, cu modificările şi completările ulterioare.
Completarea unor prevederi privind măsurile de restructurare:

- introducerea unor cerinţe obligatorii ca în cazul realizării unei tranzacţii parţiale ce implică transfer de depozite garantate finanţate de schema de garantare a depozitelor;

- stipularea faptului că, autorizaţia instituţiei de credit aflată în administrare specială va fi retrasă de B.N.R, la data la care contractul privind tranzacţia de vânzare de active cu asumare de pasive sau cea privind transferul depozitelor produce efecte;

- introducerea unor reguli noi aplicabile în procedura de selectare a instituţiilor de credit potenţial achizitoare, respectiv:

· Un nou criteriu de eligibilitate;

· Administratorul special va furniza informaţiile relevante pentru încheierea tranzacţiei preconizate cu condiţia ca instituţiile de credit interesate să fi semnat, în prealabil, un Acord de Confidenţialitate;

· Desemnarea instituţiei de credit câştigătoare se va face pa baza celui mai bun preţ oferit de acele instituţii care îndeplinesc criteriile de eligibilitate.

Asigurarea transpunerii de prevederi cuprinse în directive ale Uniunii Europene 

IV. Modificarea şi completarea Ordonanței Guvernului nr.  39/1996 privind înfiinţarea şi funcţionarea Fondului de garantare a depozitelor în sistemul bancar, cu modificările şi completările ulterioare:

- acordarea posibilităţii utilizării resurselor administrate de Fondul de garantare a depozitelor în sistemul bancar în scopul facilitării măsurilor de restructurare autorizate de B.N.R. în procedura administrării speciale a instituţiilor de credit;

- caracteristicele garanţiilor ce pot fi emise de Fond;

- modificarea listei depozitelor excluse de la garantare;

- excluderea din pasivul negarantat a capitalurilor proprii.

V. Modificarea şi completarea Ordonanței Guvernului nr.  10/2004 privind falimentul instituţiilor de credit, aprobată cu modificări şi completări prin Legea nr. 278/2004, cu modificările şi completările ulterioare :

- corelarea cu amendamentele preconizate de Ordonanței Guvernului nr.  39/1996 privind înfiinţarea şi funcţionarea Fondului de garantare a depozitelor în sistemul bancar, cu modificările şi completările ulterioare;

- corelare cu prevederile cuprinse în Ordonanței de urgență a  Guvernului nr. 99/2006 privind instituţiile de credit ţi adecvarea capitalului, aprobată cu modificări şi completări prin Legea nr. 227/2007, cu modificările şi completările ulterioare 
- actualizarea actelor normative la care se face referire în text şi corectarea unor trimiteri la prevederi din cuprinsul ordonanţei care au fost modificate/abrogate. 
Proiectul de Lege face parte din categoria legilor ordinare, potrivit art. 73 din Constituţia României, republicată.
La lucrările comisiei şi-au înregistrat prezenţa un număr de 21 deputaţi din totalul de 33 membri ai comisiei.

Raportul comisiei a fost adoptat cu majoritate de voturi.
Proiectul de Lege a fost adoptat de Senat în şedinţa din data de 9 noiembrie 2011.

Proiectul de lege, potrivit art. 75 alin. (1) şi (3) din Constituţia României, republicată şi a art. 92 alin. (9) pct.1 din Regulamentul Camerei Deputaţilor, este de competenţa decizională a Camerei Deputaților.
In urma dezbaterii proiectului de Lege pentru aprobarea Ordonanţei Guvernului nr.13/2011 privind dobânda legală remuneratorie şi penalizatoare pentru obligaţii băneşti, precum şi pentru reglementarea unor măsuri financiar-fiscale în domeniul bancar, în şedinţa din data de 20 decembrie 2011, comisia propune supunerea spre dezbaterea şi adoptarea Plenului Camerei Deputaţilor a proiectului de Lege în forma adoptată de Senat. 
	PREŞEDINTE,

Maria Eugenia BARNA
	SECRETAR,

Nicolae BUD


Consilier parlamentar

Vasilica Popa       

